  Виталий Пронин Байсаров кузпалъёсӜыны даур ӵош улэмзэс пусйизы Дэри ёросысь Юськи черкогуртысь Раиса Алексеевна но Валентин Фёдорович Байсаровъёс.Та паймымон чебер сюлэмо, ужез гажась но котырысь дуннелэсь аспӧртэмлыксэ адӟыны-дунъяны быгатӥсь адямиос ог-огзылы тупатэм кадь матын луо.Раиса Алексеевна вордскиз Выль Крестьянкаысь Горловъёслэн семьяязы. Куинетӥ нылзылы пумтэм шумпотӥзы: сюдӥсь-вордӥсь, пересьмон вакытазы сюлэм буйгатӥсь луоз, шуизы. Но трос чебересь малпанъёслы зэманы ӧз кылды. Быдӟым тылож кутскемен, 28 коркась 30 воргоронъёсын ӵош атайзы фронтэ кошкиз но нырысь толэзьёсаз ик войналэн огыр-бугыр пӧзись пуртыяз чиптэм-чаптэм бырыны шедиз. Озьы Раялы пичи дырысеныз ик трос шуг-секытэз адӟоно-чидано луиз. Лудорвай школаысь 7 классъем школаез йылпумъяса, анаез вӧзын колхоз бусыын ужаз, кӧт тырыны трудодень люказ, нормаоссэ трослы мултэсэн быдэсъяз.- Одӥг пол дорамы куноос вуизы. Кошкыны дасяськыкузы, мемей соосты келяны косӥз, - тодаз вае Раиса Алексеевна. - Коркась потӥськом ни вал, тыпак каризы: тонэ курасьёс, пе, та... Чырткем но таза 17 аресъем пилы соку ик синмаськи. Со ик нырысь тодматсконмы-тупанмы, семья кылдытонмы луиз - мон Кионгуртысь Байсаровъёслэн кензы луи.Раиса Алексеевна сямен ик, Валентин Фёдорович но шугадӟонъёс пыр потӥз. Атайзэ адӟыны ӧз кылды, война сое но ас сьӧраз нуиз, ньылӥз. Егит пияш «Красная горка» колхозын мылысь-кыдысь ужаз, нокыӵе ужлэсь ӧз палэнскы.Кышнояськемез бере корка пуктыны шуыса бугро ӵыпиз. Ӝутыса ӧз вутты, 3 арлы армие пӧсь Ташкентэ басьтӥзы.- Коркамы ёмыра вал ини бере, веме лэсьтыса, корка пырон ортчытӥм. Валентинэ сандык кадь выль корка бертӥз, - пальпотэ кышномурт.Ул но ул вал таӵе ӵыдонтэм шулдыр сэрегын, кытын ӵукнаысен ӝытозь мушъёс гужето, матын тэль, гурт котыртэмын ю-нянен сыръясь син сузёнтэм бусыосын но вӧл-вӧл возьёсын. Но 1970-тӥ аръёсы Кионгуртэз бадӟыматэм «Свобода» колхозэн огазеязы, колхоз пудоез но валъёсты нуизы. Та ик гуртлэн эзелез луиз - со син азьын куашказ-быриз. Озьы Байсаровъёс но 1979-тӥ арын Юськие вуизы, выжыяськизы, нош ик выль юрт ӝутӥзы.Раиса Алексеевна 30 ар пала ужаз почта ёзын, Юськие но та котырысь гуртъёсы нуналмысь газет-журнал, пӧртэм ивор вайись гожтэт-телеграмма вуттылӥз, пенсия люкылӥз. Валентин Фёдорович но вордӥськем музъем вылаз гыриз-кизиз, эшеныз - ДТ-75 тракторен - паськыт бусыосты ортчылӥз.Байсаровъёс ныл но пи будэтӥзы. Светланазы Якшур шор ёзо школаын нылпиосты визьнода, анай-атаеныз котьку ик данъяське, луэмезъя вӧзазы луыны, юрттыны тырше. Вова пизы улэ бордазы ик.Дано юбиляръёсты сиё-дано нуналэнызы ӟеч-кыланы вуылӥзы Дэри ёрос администрацилэн йырыз М.Четкарёв, интыысь кивалтӥсьёс. Чебересь кырӟанъёсын шулдыртӥзы культура удысын ужасьёс. Юбиляръёслэн нимтулъёссы пыртэмын ёрослэн Данъян книгаяз.Пётр ДавыдовТуспуктэмез авторлэн Теги: Дэри  